**Vprašanja in odgovori na dan 11.02.2021**

**V: Na razpis za sofinanciranje investicij v vrtcih in osnovnem šolstvu v Republiki Sloveniji v proračunskem obdobju 2021 - 2024 bomo prijavili projekt prizidek k vrtcu. Projekt je že v izvajanju.**

**V DIIP-u  imamo kot vir financiranja navedeno Občino, Ministrstvo za izobraževanje, znanost in šport ter Eko sklad. Eko sklad trenutno nima aktualnega razpisa (predviden je za mesec maj).**

**Zanima nas, če lahko Eko sklad pustimo naveden kot vir financiranja kljub temu, da na razpis še nismo prijavljeni?**

O: Načrtovanje virov iz Eko sklada v DIIP je ustrezno. V kolikor občina morebiti ne bi pridobila pričakovanih sredstev, bo morala sama, oziroma na drug način, poskrbeti za zaprtje finančne konstrukcije. Pred oddajo vloge za načrtovani projekt mora občina preveriti in na prijavnem obrazcu »Stran 6« potrditi možnost zaprtja finančne konstrukcije za realizacijo prijavljene investicije, upoštevajoč pripadajoči sofinancerski delež ministrstva, ki se avtomatično izračuna ob izpolnjevanju prijavnega obrazca »Stran 2«.

**V: Ker bo s sklepom o dodelitvi sofinanciranja sredstev določena dinamika vsakega posameznega projekta nas zanima ali moramo novelacijo IP-ja delati že sedaj ali lahko počakamo na sklep o dodelitvi sofinanciranja, da bomo točno opredelili zneske po letih sofinanciranja?**

O: Za prijavo projekta na razpis ni potrebno novelirati IP. Dinamika sofinanciranja se bo usklajevala pozneje, v kolikor bo projekt izbran za sofinanciranje.

**V: Občina ima izbranega izvajalca in z njim podpisano pogodbo, ki zajema projektiranje in gradnjo vrtca (po rumeni FIDIC knjigi). Kaj v primeru, če ob vašem pozivu o predložitvi DGD, PZI še ne bomo imeli le te izdelane?**

**Občina ima sklenjeno pogodbo za projektiranje in gradnjo skupaj in sicer po rumeni FIDIC knjigi. Izdelano imamo idejno zasnovo. Kaj označimo pri kategoriji Pripravljenost na investicijo«:**

**- Izdelana idejna zasnova ali**

**- Sklenjena pogodba z izvajalcem GOI del**

Sklenjena rumena pogodba FIDIC je drugačna od klasične gradbene pogodbe z izvajalcem GOI del, za katero je po Merilu II.1. predvideno 18 točk. Točkovanje t.i. rdečih ali rumenih pogodb FIDIC po tem razpisu ni predvideno, saj je točkovanje naravnano na stopnjo izdelane dokumentacije, ki je potrebna za pričetek gradnje. Višje število točk po tem merilu dokazuje večjo pripravljenost za pričetek gradnje, kar omogoča natančnejše načrtovanje dinamike sofinanciranja in realizacijo proračunskih sredstev ministrstva. V zadevnem primeru, sklenjena pogodba ni dokazilo, da je projektna dokumentacija za pridobitev gradbenega dovoljenja že izdelana, da je izdelana tudi projektna dokumentacija za izvedbo GOI del in da je pridobljeno gradbeno dovoljenje, zato je nedvomno korektno vrednotiti dejansko stopnjo izdelane dokumentacije. Izbere se »Izdelana idejna zasnova za pridobitev projektnih pogojev«, projekt pridobi 8 točk.

V skladu z 12. točko Razpisne dokumentacije bo morala vsaka občina, ki bo s popolno vlogo uvrščena v prioritetni seznam, predložiti vso izdelano projektno dokumentacijo. V kolikor le te ne bo imela, ne bo pridobila dodatnih točk v skladu s postavljenim merilom.

**V: Površina prostorov za pouk? Ali se v to površino štejejo izključno učilnice, kabineti, knjižnica, multimedijska učilnica in prostor pred prvim razredom ne pa tudi ostali prostori (garderobe, jedilnica, kuhinja, wc….) ki prav tako služijo izvajanju izobraževalnega procesa. Prosim za konkreten odgovor, navodila za graditev OŠ smo pregledali in so nerazumljiva.**

O: V *Navodilih prijaviteljem za pripravo vlog in izpolnjevanje s prikazom vrednotenja prijav po merilih razpisa,* je v poglavju ***III. »Druga merila«,*** na strani 21, prikazan natančen seznam prostorov za pouk. Na seznamu je petnajst (15) prostorov za pouk, ki so povzeti iz Navodil ministrstva za graditev osnovnih šol v Republiki Sloveniji. Garderobe, jedilnica, kuhinja, sanitarije, hodniki in ostali prostori, nikakor ne sodijo med prostore za pouk.

**V: Občina ima izdelane projekte in pridobljeno gradbeno dovoljenje (vključno s PZI) za športno dvorano ob OŠ. Projekti in gradbeno dovoljenje so bili pridobljeni pred letom 2018 (gradbeno dovoljenje je veljavno 5 let), zato je bila le-ta izdelana na podlagi Pravilnika o projektni dokumentaciji (in ne Pravilnika o podrobnejši dokumentaciji in obrazcih, povezanih z graditvijo objektov).**

**Za dokazovanje izpolnjevanja meril »pripravljenost na investicijo« je potrebno predložiti priloge 1 in 4A, ki je predpisal novejši pravilnik. Katero prilogo damo v našem primeru?**

O: Pri projektni dokumentaciji izdelani v skladu s Pravilnikom o projektni dokumentaciji (Uradni list RS, št. 55/08, 61/17 – GZ in 36/18) se odda Priloga 1 Vodilne mape projektne dokumentacije.

Gradbeno dovoljenje, izdano pred 01.06.2018, je v skladu z 71. čl. ZGO-1 veljavno, v kolikor ste z gradnjo začeli 2 leti po njegovi pravnomočnosti za manj zahtevne oz. 3 leta za zahtevne objekte. Pred oddajo na Upravni enoti preverite veljavnost gradbenega dovoljenja konkretno za vaš primer.

**V: na vas se obračamo z vprašanjem glede Dokazila o starosti objekta. Citiram: »Dokument je lahko gradbeno dovoljenje obstoječega objekta, datiran časopisni članek ali fotografije iz otvoritve, zgodovinski ortofoto posnetek,... » Vprašanje imamo ali šteje za dokazilo o starosti objekta tudi pridobljen Izpis podatkov o nepremičninah iz registra nepremičnin, kjer je navedeno leto izgradnje stavbe?**

O: Za dokazilo o starosti objekta je ustrezen katerikoli verodostojen dokument iz katerega je razvidna starost objekta, ki je predmet prijave na razpis.

**V: V naši organizaciji trenutno razpolagamo samo s IZP (Idejno zasnovo za pridobitev projektnih pogojev) in DIIP. Ali se lahko prijavimo na razpis samo z navedeno projektno dokumentacijo, glede na to, da bo izvedba projekta v letih 2022 in 2023 ter preostalo dokumentacijo lahko pridimo tudi kasneje (DGD, gradbeno dovoljenje in PZI).**

O: Na razpis je možno prijaviti projekt, za katerega je izdelana samo idejna zasnova za pridobitev projektnih pogojev in DIIP, ki je s sklepom potrjen s strani ustreznega organa prijavitelja.

**V: Se za izračun sofinanciranja upošteva koeficient posebej za rekonstrukcijo  
in posebej za novogradnjo, ali skupno?**

**Primer: občina bo za potrebe šole rekonstruirala 220 m2 in dogradila na novo  
835 m2. Je koeficient 1,3 za rekonstrukcijo (površine pod 300 m2) in 1,22 za  
novogradnjo (površine med 800-900 m2) ali skupno 1,184 za skupnih 1055 m2?**

O: Pri izračunu sofinancerskega deleža se upošteva koeficient na skupno površino investicije (rekonstrukcijo + novogradnjo). V zadevnem primeru skupna površina znaša 1.055m2 (220m2 rekonstrukcije + 835m2 novogradnje), koeficient je 1.184. Izračun je pojasnjen v Navodilih prijaviteljem za pripravo in izpolnjevanje vlog, v aplikaciji se koeficient določi avtomatsko po zgoraj opisanem pravilu.